中吕・山坡羊自叹
作者：曾瑞
朝代：元

paragraphs: 南山空灿，白石空烂，星移物换愁无限。
隔重关，困尘寰，几番肩锁空长叹。
百事不成羞又赧。
闲，一梦残。
干，两鬓斑。
叹世鸡鸣为利，鸦栖收计，几曾得觉囫囵睡。
使心机，昧神祗，区区造下弥天罪。
富贵一场春梦里。
财，沤泛水。
人，泉下鬼。
荣华休傲，贫穷休笑，循环世态多颠倒。
恰春朝，早秋宵，花开花谢都知道。
今岁孟春花更早。
花，依旧好。
人，空谩老。
虚名休就，眉头休皱，终身更不遭机彀。
抱官囚，为谁愁，功名半纸难能够。
争如漆园蝶梦叟。
常，紧闭口。
闲，且袖手。
花逢春到，人逢时到，花开人旺多欢笑。
看英豪，赏花娇，乐极悲至非人乐。
花正发时风又恶。
花，零落了。
人，憔悴了。
财帛争竞，田园吞并，得来未必成嘉庆。
干虚名，舍残生，归来笑杀彭泽令。
孤云野鹤为伴等。
鹤，飞过境。
云，行过岭。
题情青鸾舞镜，红鸳交颈，梦回依旧成孤另。
冻云晴，月华明，香消烛灭人初静。
窗外朔风梅萼冷。
风，寒夜景。
横，梅瘦影。
讥时繁花春尽，穷途人困，太平分的清闲运。
整乾坤，会经纶，奈何不遂风雷信。
朝市得安为大隐。
咱，妆做蠢。
民，何受窘。
闺怨孤帏独卧，良宵空过，付能有梦还惊破。
病成魔，泪如梭，凄凉无数来着末。
凭谁顿开眉上锁。
咱，无奈何。
愁，无处躲。
妓怨春花秋月，歌台舞榭，悲欢聚散花开谢。
恰和协，又离别，被娘间阻郎心趄。
离恨满怀何处说。
娘，毒似蝎。
郎，心似铁。